钦定古今图书集成/明伦汇编/官常典/第661卷 > 蒋仕
## 钦定古今图书集成/明伦汇编/官常典/第661卷 > 蒋仕

按《祁阳县志》：仕，萧县人。由明经任武昌府司训。厉冰
蘗之操，矩矱弘笃，引翼士类。隆庆庚午迁祁学教谕。
至即勤课诸生，尤训以礼，一切规例悉屏之。所居布
袍蔬茹，萧然物外，客至或弟子横经，必治具。妻阎氏
躬自理之志，与其夫冰壶相对，体无完衣，拮据中馈
无怨言。明伦堂后崇冈，相传宜种树。仕至即捐赀筑
墙若干丈，召人多植，人亦翕然从之。守宪毛汝贤闻
而嘉奖，令立碑以纪其事。祭器未营，仕议欲贸铜铸
之，悉所有不能办，力与令张照言得助，遂成祭器若
干。士之贫困不能自立者，捐俸金赈之。又为请于学
台，岁得支学田租若干石，以周贫乏。癸酉春，督学姚
公试儒童，取充弟子员几五十人，例谒师有常礼。仕
绝口不言，但顺僚友意。俟两司训纳贽如数，即命迎
送。释奠先师，登堂画卯之明日，汇诸生贽仪，逐一散
还。闻者叹服，太守褒之。寻迁南京武学教授。